9 лютага 2010 года мы надрукавалi артыкул “Дом ХIХ стагоддзя на Рэвалюцыйнай знеслi экскаватарам”. Там iшла гаворка пра адзiн з мiнскiх помнiкаў архiтэктуры - дом па вулiцы Рэвалюцыйная, 24а. Яго прызналi аварыйным, i Мiнiстэрства культуры выпiсала дазвол прадпрыемству “Мiнская спадчына” на поўную ручную разборку будынка (лiтаральна так было прапiсана ў афiцыйным дакуменце). Мэта - захаваць старую цэглу i выкарыстаць яе пры аднаўленнi помнiка. У парушэнне гэтага распараджэння Мiнкульту “Мiнская спадчына” большую частку будынка зруйнавала экскаватарам, пераўтварыўшы помнiк архiтэктуры ў кучу будаўнiчага смецця. “Звязда”, абапiраючыся на афiцыйныя дакументы Мiнiстэрства, адлюстравала гэта ў сваiм артыкуле.